《诗送赵承之秘监鼎臣安抚邓州三首 其一》
宋代·程俱

平生竹隐翁，胸次着千古。挥毫剧翻澜，碑版照秦楚。

十年屈僚佐，留使望天府。今年道山颠，士论乃深许。

歌词荐清庙，盛典更藻斧。忽持南阳节，声动汉江浦。

清班寄麟台，雄职暂符虎。遥知佳政传，召杜安足数。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。